**ROKOVACÍ PORIADOK**

**Článok I.**

**Úvodné ustanovenia**

1. Rokovací a hlasovací poriadok spoločenstva upravuje pravidlá rokovania, hlasovania a rozhodovania Zhromaždenia a volených orgánov pozemkového spoločenstva Urbariátu Myslava.

2. Rokovací poriadok, jeho zmeny a doplnky schvaľuje Zhromaždenie spoločenstva nadpolovičnou väčšinou hlasov členov spoločenstva.

**Článok II. Zhromaždenie**

1. Zhromaždenie (ďalej len „zhromaždenie“) vykonáva pôsobnosť podľa zákona č. 97/2013 Z. z. o pozemkových spoločenstvách v platnom znení, Zmluvy o spoločenstve a Stanov spoločenstva.

2. Zhromaždenie sa schádza podľa potreby, najmenej však raz za rok, spravidla v 1. štvrťroku nasledujúceho kalendárneho roku. Zhromaždenie zvoláva výbor spoločenstva v lehote najmenej 30 dní pred termínom zasadnutia zhromaždenia pozvánkou, ktorú doručí v tejto lehote všetkým členom spoločenstva na posledne známu adresu člena uvedenú v zozname členov. Výbor je povinný zvolať zasadnutie Zhromaždenia, ak ho o to písomne požiadajú členovia spoločenstva, ktorých hlasy predstavujú aspoň štvrtinu hlasov všetkých členov spoločenstva, v termíne ktorý navrhnú členovia spoločenstva. V  prípade, že výbor nezvolá navrhnuté zasadnutie, zvolá ho na požiadanie splnomocneného zástupcu spoločenstva dozorná rada.

3. Rokovanie Zhromaždenia je neverejné. Právo účasti na zasadnutí majú len členovia spoločenstva a na základe písomného splnomocnenia aj ich splnomocnení zástupcovia. Člen je povinný sa preukázať pri prezentácii dokladom totožnosti a splnomocnený zástupca aj udeleným splnomocnením člena. Na rokovaní majú právo sa zúčastniť zamestnanci spoločenstva a pozvaní hostia.

4. Rokovanie Zhromaždenia vedie predsedajúci, ktorého určí výbor.

5. Zhromaždenie rozhoduje výhradne verejným hlasovaním. Každý člen, resp. splnomocnený zástupca obdrží pri prezentácii hlasovací lístok s počtom vlastných, resp. na základe splnomocnenia zastupujúcich hlasov. Hlasovacie lístky musia byť opatrené pečiatkou spoločenstva. Hlasovanie sa uskutočňuje na vyzvanie predsedajúceho k hlasovaniu zdvihnutím lístka tak, aby skrutátori mohli hlasy spočítať. Spočítané hlasy za, proti a zdržal sa hlasovania skrutátori nahlásia predsedajúcemu, resp. mandátovej komisii, ktorý/á vyhlási výsledok hlasovania.

6. Zhromaždenie rokuje podľa programu schváleného zhromaždením. Návrh programu, tak ako bol uvedený v pozvánke na zasadnutie predkladá výbor. Člen spoločenstva má právo na zasadnutí Zhromaždenia podať návrhy na jeho doplnenie, či zmenu. Do programu nemôže dodatočne zaradiť hlasovanie o vstupe a podmienkach vstupu spoločenstva do obchodnej spoločnosti alebo do družstva a návrh na zrušenie spoločenstva. Zhromaždenie o predloženom návrhu člena rozhodne verejným hlasovaním nadpolovičnou väčšinou prítomných hlasov členov. Následne verejným hlasovaním nadpolovičnou väčšinou prítomných hlasov členov rozhodne o schválení predloženého programu, vrátane schválených zmien a doplnkov. Splnomocnený zástupca člena spoločenstva nemôže predkladať návrhy na zmenu, či doplnenie navrhnutého programu zasadnutia, pokiaľ ho na to písomne nesplnomocnil splnomocniteľ.

7. Každý člen spoločenstva má právo na zasadnutí Zhromaždenia podávať návrhy a pripomienky k činnosti spoločenstva, zvolených orgánov ako i k prerokovaným materiálom. Ak boli k návrhu podané pozmeňujúce alebo doplňujúce návrhy, hlasuje sa verejne najskôr o nich, a to v poradí, v akom boli podané. Hlasovanie o pozmeňujúcich a doplňujúcich návrhoch, ktoré predkladá návrhová komisia majú prednosť. Ak bol schválený pozmeňujúci alebo doplňujúci návrh komisie, ostatné návrhy sa považujú za neprijaté.

8. Zhromaždenie rozhoduje formou jednotlivých uznesení, o ktorých sa hlasuje verejne ihneď po ukončení rozpravy k danému bodu, či návrhu. Konečné znenie návrhu uznesenia Zhromaždenia k prerokovanému bodu rokovania predkladá návrhová komisia na základe výsledkov diskusie. Zhromaždenie rozhoduje o návrhu komisie výhradne verejným hlasovaním.

9. Členovia pozemkového spoločenstva vykonávajú svoje práva na riadnom, mimoriadnom alebo čiastkovom Zhromaždení. Zhromaždenie rozhoduje nadpolovičnou väčšinou všetkých hlasov členov spoločenstva. Pomer účasti člena spoločenstva na hlasovaní je vyjadrený podielom výmery nehnuteľnosti patriacej členovi spoločenstva na celkovej výmere spoločne obhospodarovaných nehnuteľností všetkých členov spoločenstva a počtu hlasov. Každý člen pozemkového spoločenstva oprávnený hlasovať má toľko hlasov, koľko mu pripadá na celkovej výmere spoločne obhospodarovaných nehnuteľností 1 hlas: 1 - 50 m2

10. Materiály na rokovanie Zhromaždenia predkladá predseda, výbor a dozorná rada spoločenstva.

11. Zhromaždenie na úvod zasadnutia na návrh predsedajúceho a členov zvolí 3–člennú mandátovú a 3–člennú návrhovú komisiu a dvoch overovateľov zápisnice. V prípade konania volieb na zasadnutí Zhromaždenia volí 3-člennú volebnú komisiu. Členovia zvolených komisií si volia predsedu verejným hlasovaním. Predsedajúci určí zapisovateľov a v prípade potreby aj skrutátorov.

12. Ak je v programe zaradená diskusia predsedajúci ju riadi tak, aby každý, kto sa verejne prihlási mohol vystúpiť a predniesť svoj príspevok. Časový limit na jeden príspevok sa stanovuje v rozsahu maximálne 5 minút. Diskutujúcim oslovený člen spoločenstva má právo na prednesený problém reagovať.

13. Hostia prizvaní výborom na rokovanie majú možnosť vystúpiť vo všeobecnej rozprave.

**Článok III. Hlasovanie.**

1. Spoločenstvo, ktoré je členom seba samého nemá pri rozhodovaní zhromaždenia žiadne hlasy.

2. Zhromaždenie je uznášaniaschopné, ak je prítomná nadpolovičná väčšina hlasov všetkých členov spoločenstva.

6. Zhromaždenie rozhoduje podľa § 14 ods.7 zákona č. 97/2014 Z. z. zhromaždenie rozhoduje nadpolovičnou väčšinou hlasov všetkých členov spoločenstva. O oddelení časti spoločnej nehnuteľnosti rozhodujú len vlastníci spoločnej nehnuteľnosti nadpolovičnou väčšinou všetkých hlasov.

7. Pri verejnom hlasovaní sa hlasuje najprv za návrh a potom proti návrhu.

8. Ak boli v tej istej veci podané viaceré návrhy, hlasuje sa o nich verejne a v poradí, v akom boli predložené.

9. Prehlasovaní členovia spoločenstva majú právo, aby ich nesúhlasné stanoviská k prijatému uzneseniu boli zapísané v zápisnici zo zasadnutia a zároveň majú právo obrátiť sa na súd, aby rozhodol o neplatnosti takto schváleného uznesenia zhromaždenia.

10. O priebehu zasadnutia Zhromaždenia a jeho rozhodnutí sa najneskôr do 30 dní od jeho konania vyhotovuje zápisnica podpísaná predsedajúcim Zhromaždenia, predsedom spoločenstva, zapisovateľom a zvolenými overovateľmi. Súčasťou zápisnice je prezenčná listina s podpismi zúčastnených členov spoločenstva alebo ich zástupcov, plnomocenstvá udelené členmi spoločenstva ich zástupcom a všetky dokumenty, ktoré boli predmetom rokovania. Zápisnicu spolu s prílohami uchováva výbor v sídle spoločenstva počas celej doby trvania spoločenstva. Člen má právo na svoje náklady vyžiadať si kópiu zápisnice z rokovaní Zhromaždenia a orgánov spoločenstva.

**Čl. IV. Výbor spoločenstva**

1. Výbor spoločenstva (ďalej len „výbor“)vykonáva pôsobnosť podľa zákona č. 97/2013 Z. z. o pozemkových spoločenstvách v platnom znení (ďalej len „zákon“) Zmluvy o spoločenstve a Stanov spoločenstva.

2. Rokovanie výboru zvoláva, organizuje a riadi predseda spoločenstva, v jeho neprítomnosti poverený člen výboru zapísaný v registri (ďalej len „poverený člen výboru“). Zasadnutie výboru môže byť zvolané aj na podnet nadpolovičnej väčšiny členov dozornej rady, ak výbor neprerokoval jej podnety a výsledky kontroly. Na rokovanie výboru je predseda povinný prizvať členov dozornej rady v prípade, že sa jedná o rozhodovanie vo veciach podľa § 17, ods. 7. zákona.

3. Výbor sa schádza podľa potreby, najmenej 1 x za dva mesiace. Členstvo vo výbore je nezastupiteľné.

4. Výbor je uznášaniaschopný, ak je prítomná nadpolovičná väčšina jeho členov. Uznesenie je prijaté, ak zaň hlasovala nadpolovičná väčšina prítomných členov výboru. V prípade rovnosti hlasov výbor prerokuje opätovne tento bod programu na nasledujúcom zasadnutí výboru.

5. Každý člen výboru má právo k bodu rokovania diskutovať a predkladať návrhy.

6. Predseda spoločenstva je povinný zvolať výbor, ak o jeho zvolanie písomne žiada jedna tretina členov výboru a to do 5 dní od doručenia žiadosti, v ktorej musí byť uvedený navrhovaný program. Ak predseda v určenej lehote zasadnutie nezvolá, môže ho zvolať poverený člen výboru, resp. môžu ho zvolať členovia, ktorí o jeho zvolanie písomne požiadali.

7. V neodkladných prípadoch môže výbor prijímať rozhodnutia na návrh predsedu spoločenstva aj mimo zasadnutia výboru vo forme písomného obežníka (tzv. " per rollam "). Na jeho prijatie treba písomný súhlas nadpolovičnej väčšiny všetkých členov výboru.

**Čl. V. Dozorná rada spoločenstva**

1. Dozorná rada spoločenstva (ďalej len „DR“)vykonáva pôsobnosť podľa zákona č. 97/2013 Z. z. o pozemkových spoločenstvách v platnom znení, Zmluvy o spoločenstve a Stanov spoločenstva.

2. DR zvoláva jej predseda najmenej však 1x štvrťročne a riadi aj jej rokovania. V neprítomnosti predsedu rokovanie DR zvoláva a rokovanie riadi poverený člen DR.

3. DR je schopná sa uznášať, ak je prítomná nadpolovičná väčšina jej členov. Uznesenie je prijaté, ak zaň hlasovala nadpolovičná väčšina prítomných členov DR. V prípade rovnosti hlasov, rozhoduje hlas predsedajúceho. Členstvo v dozornej rade je nezastupiteľné.

4. Členovia DR majú právo zúčastňovať sa zasadnutí výboru s hlasom poradným a majú právo nahliadať do všetkých dokladov spojených s činnosťou spoločenstva.

5. O rokovaniach, nálezoch, návrhoch opatrení a odporúčaní DR sa vyhotovuje zápisnica, ktorú podpisuje predseda DR.

**ČASŤ II. V O L E B N Ý P O R I A D O K**

**Čl. VI. Všeobecné ustanovenia**

1. Volebný poriadok spoločenstva bližšie upravuje prípravu, pravidlá a priebeh voľby a odvolávania členov volených orgánov spoločenstva.

2. Volebný poriadok spoločenstva, jeho zmeny a doplnky schvaľuje zhromaždenie spoločenstva nadpolovičnou väčšinou hlasov členov spoločenstva, ktorých podiely na spoločnej nehnuteľnosti nespravuje alebo s ktorými nenakladá fond.

**Čl. VII. Volené orgány spoločenstva**

1. Volenými orgánmi spoločenstva sú:

a) Výbor spoločenstva

b) Dozorná rada spoločenstva

Členov volených orgánov volí a odvoláva Zhromaždenie spoločenstva. Volebné obdobie volených orgánov spoločenstva je 5 rokov. V priebehu volebného obdobia môže Zhromaždenie na návrh predsedu, Výboru a Dozornej rady spoločenstva, resp. člena spoločenstva odvolať ktoréhokoľvek člena, resp. členov voleného orgánu. Dôvodom návrhu na podanie odvolania je neúčasť na zasadnutiach výboru, poškodzovanie majetku spoločenstva.

2. Do volených orgánov spoločenstva môžu byť volení členovia spoločenstva starší ako 18 rokov a právnické osoby, ktoré sú členmi spoločenstva. Členom dozornej rady spoločenstva môže byť aj nečlen spoločenstva.

3. Právo voliť do orgánov spoločenstva má každý jeho člen a na základe písomného splnomocnenia aj jeho splnomocnený zástupca, ak má spôsobilosť na právne úkony.

4. Každý člen spoločenstva má pri uplatňovaní volebného práva taký počet hlasov, aký mu patrí podľa pomeru účasti člena spoločenstva na výkone práv a povinností vyjadrený podielom na spoločnej nehnuteľnosti. Každý člen pozemkového spoločenstva oprávnený hlasovať má toľko hlasov, koľko mu pripadá na celkovej výmere spoločne obhospodarovaných nehnuteľností 1 hlas: 1 - 50 m2

5. Voľby do orgánov spoločenstva sa konajú výhradne na zasadnutí Zhromaždenia ako samostatný bod jeho zasadnutia.

6. Za prípravu volieb do orgánov spoločenstva zodpovedá predseda a výbor spoločenstva.

**Článok VIII. Príprava volieb**

1.Najneskôr 30 dní pred ukončením volebného obdobia výbor zverejní na web stránke spoločenstva výzvu pre členov spoločenstva na predloženie kandidačnej listiny pre voľby do jednotlivých volených orgánov spoločenstva.

2. Kandidátom na funkciu člena výboru a náhradníkom môže byť len člen spoločenstva. Kandidátom na funkciu člena Dozornej rady môže byť aj nečlen spoločenstva. Náhradníkom do dozornej rady môže byť len člen spoločenstva. Kandidáti sú povinní predložiť písomne výboru kandidačnú listinu najneskôr v deň volieb. Kandidát na kandidačnej listine označí či kandiduje za člena orgánu, resp. za náhradníka.

3. Zhromaždenie volí členov orgánov zdvihnutím ruky samostatne za každého kandidáta:

a) 5 členov výboru pozemkového spoločenstva a dvoch náhradníkov z členov pozemkového spoločenstva, výbor volí zo svojich členov predsedu spoločenstva;

b) 3 členov dozornej rady z členov pozemkového spoločenstva a jedného náhradníka. Zo zvolených členov dozornej rady si členovia dozornej rady volia predsedu.

4. Za členov volených orgánov spoločenstva sú zvolení tí kandidáti, ktorí získali nadpolovičnú väčšinu hlasov všetkých členov spoločenstva.

5. Volebnú komisiu v počte 3 členov volí zhromaždenie na návrh výboru. Volebná komisia organizuje a riadi voľby, zabezpečuje sčítavanie hlasov a vyhlasuje výsledky volieb. Pokiaľ nie je pre jednotlivé rokovania zhromaždenia zriadená mandátová komisia, plní volebná komisia aj úlohy pri zisťovaní uznášania schopnosti zhromaždenia. V sporných otázkach, týkajúcich sa priebehu volieb alebo ich platnosti ( platnosti hlasov ) rozhoduje volebná komisia hlasovaním. Každý člen volebnej komisii má jeden hlas.

**Čl. IX. Priebeh volieb a spôsob hlasovania**

1. Pre voľby do jednotlivých orgánov spoločenstva každý člen, resp. splnomocnený zástupca obdrží pri prezentácii volebný lístok s vyznačením jeho mena, dátumu narodenia a počtu hlasov člena.

2. Priebeh volieb a vyhlasovanie výsledkov jednotlivých volieb zabezpečuje zhromaždením zvolená 3 – členná volebná komisia. Členom volebnej komisie nesmie byť osoba, ktorá kandiduje do orgánov spoločenstva

3. Predsedajúci na začiatku volebného aktu oboznámi prítomných s počtom všetkých hlasov členov spoločenstva, počtom hlasov oprávnených vo voľbách hlasovať a potrebným počtom hlasov na zvolenie kandidáta do orgánov spoločenstva. Zároveň vyzve prítomných na podanie prihlášky pre voľby do jednotlivých orgánov spoločenstva, ktorí k otvoreniu zasadnutia nepodali prihlášku. Kandidát musí podať písomnú, s vyznačením do ktorého orgánu má záujem kandidovať za člena prípadne za náhradníka. Ak nikto z prítomných takúto prihlášku nepodá, predsedajúci uzavrie kandidačnú listinu a prečíta zoznam prihlásených kandidátov v abecednom poradí.

4. Po uzávierke kandidátnych listín predsedajúci výzve prítomných na hlasovanie.

5. Hlasovanie do jednotlivých orgánov spoločenstva je verejné a vykonáva sa tak, že predsedajúci prečíta meno kandidáta, uvedie do ktorého orgánu kandiduje a vyzve na hlasovanie kto je za navrhnutého kandidáta. Členovia hlasujú zdvihnutím hlasovacieho lístka. Následne vyzve hlasujúcich kto je proti, hlasujúci zdvihnú hlasovací lístok a poverený skrutátor odpíše z lístka príslušný počet hlasov tých členov, ktorí boli proti a odovzdá volebnej komisii. Tak isto sa postupuje v prípade, kto sa zdržal. Tento postup sa opakuje pri každom kandidátovi.

6. Po voľbe všetkých kandidátov a náhradníkov volebná komisia spracuje výsledky.

7. Výsledok volieb vyhlási predseda volebnej komisie. Vo svojej správe oznámi počet prítomných členov, počet hlasov odovzdaných pre návrh, počet hlasov odovzdaných proti návrhu, počet členov ktorí sa zdržali hlasovania a nakoniec oznámi výsledky volieb.

8. Volené orgány pozemkového spoločenstva musia pri hlasovaní získať nadpolovičnú väčšinu podielov na spoločnej a spoločne obhospodarovanej nehnuteľnosti všetkých známych vlastníkov Výmera podielov vo vlastníctve pozemkového spoločenstva 535 050 m2 sa pri voľbe orgánov pozemkového spoločenstva a prezentácie nezapočítava. Hlas člena spoločenstva, ktorý nie je známy sa pri rozhodovaní Zhromaždenia nezohľadňuje.

9. O priebehu a výsledkoch volieb vyhotoví volebná komisia zápisnicu, ktorá je prílohou k zápisnici z rokovania zhromaždenia.

10. Zápisnicu podpisuje predsedajúci Zhromaždenia, členovia komisie a zapisovateľ.

**Článok X. Záverečné ustanovenia**

1. Výbor spoločenstva najneskôr do 30 dní od schválenia Zmluvy o spoločenstve, Stanov spoločenstva a ich zmien ako i každú zmenu v zložení volených orgánov spoločenstva predloží na zápis do Registra pozemkových spoločenstiev vedeného Okresným úradom.

2. Tento Rokovací a Volebný poriadok pozemkového spoločenstva bol schválený Zhromaždením Urbariátu Myslava, pozemkového spoločenstva na zasadnutí Zhromaždenia dňa 24.2.2019.

3. Tento poriadok nadobúda platnosť a účinnosť prvým dňom po jeho schválení Zhromaždením spoločenstva.

V Košiciach, dňa 24. 2. 2019

Za výbor: JUDr. Agnesa Bogačevičová, predsedníčka spoločenstva